b'\n_START_ARTICLE_\nRy\xc5\xa1iai su visuomene\n_START_PARAGRAPH_\nRy\xc5\xa1iai su visuomene (komunikacija; angl. public relations, PR) \xe2\x80\x93 veiksmai, kuriais informacij\xc4\x85 skleid\xc5\xbeiantis subjektas siekia formuoti priiman\xc4\x8di\xc5\xb3 auditorij\xc5\xb3 (tikslini\xc5\xb3 grupi\xc5\xb3) po\xc5\xbei\xc5\xabr\xc4\xaf \xc4\xaf subjekt\xc4\x85. Ry\xc5\xa1iai su visuomene kai kada vadinami vie\xc5\xa1aisiais ry\xc5\xa1iais, piaru (pagal angli\xc5\xa1k\xc4\x85 PR raid\xc5\xbei\xc5\xb3 tarim\xc4\x85)._NEWLINE_Tai korporatyvin\xc4\x97s, vyriausybin\xc4\x97s, \xc4\xafmon\xc4\x97s, pelno nesiekian\xc4\x8dios ar kitos organizacijos vadybos funkcija, kuria siekiama didesnio \xc5\xbeinomumo, \xc4\xafvaizd\xc5\xbeio gerinimo, prek\xc4\x97s ar paslaugos po\xc5\xbei\xc5\xabrio poky\xc4\x8di\xc5\xb3. Organizacij\xc5\xb3 komunikacijos departamentai u\xc5\xbesiima ry\xc5\xa1i\xc5\xb3 su visuomene informacijos sklaida, atsakingi u\xc5\xbe komunikacijos strategij\xc4\x85, socialin\xc4\x99 atsakomyb\xc4\x99, krizi\xc5\xb3 komunikacij\xc4\x85, ry\xc5\xa1ius su \xc5\xbeiniasklaida, vyriausyb\xc4\x97mis ir investuotojais, vidine komunikacij\xc4\x85, reputacij\xc4\x85, rinkodaros komunikacij\xc4\x85 ir kt.\n_START_SECTION_\nI\xc5\xa1or\xc4\x97s komunikacija\n_START_PARAGRAPH_\nTai komunikacijos veikla, kuria komunikuojantis subjektas siekia formuoti krypting\xc4\x85 tikslini\xc5\xb3 i\xc5\xa1orini\xc5\xb3 grupi\xc5\xb3 nuomon\xc4\x99 tam tikru klausimu.\n_START_SECTION_\nReklamos straipsnis\n_START_PARAGRAPH_\nPriemon\xc4\x97, turinti ir reklamos, ir ry\xc5\xa1i\xc5\xb3 su visuomene po\xc5\xbeymi\xc5\xb3. Reklamos straipsnyje mainais u\xc5\xbe apmok\xc4\x97t\xc4\x85 spaudos plot\xc4\x85 skelbiamo turinio kontrol\xc4\x97 priklauso u\xc5\xbesakovui, ta\xc4\x8diau straipsnis turi b\xc5\xabti atitinkamai pa\xc5\xbeym\xc4\x97tas, nurodant u\xc5\xbesakov\xc4\x85.\n_START_SECTION_\nVidaus komunikacija\n_START_PARAGRAPH_\nVidaus komunikacija \xe2\x80\x93 tai informacijos sklaida organizacijos viduje ir su itin artimai susijusiomis grup\xc4\x97mis (akcininkais, \xc5\xa1eimos nariais ir pan.). Pagrindinis vidaus komunikacijos tikslas yra u\xc5\xbetikrinti, kad organizacijos viduje visi tur\xc4\x97t\xc5\xb3 viening\xc4\x85 supratim\xc4\x85 apie vykdomas veiklas, o galimai skirtingas j\xc5\xb3 subjektyvus vertinimas netrukdyt\xc5\xb3 siekti numatyt\xc5\xb3 veiklos rezultat\xc5\xb3.\n_START_SECTION_\nKrizi\xc5\xb3 komunikacija\n_START_PARAGRAPH_\nAtskira ry\xc5\xa1i\xc5\xb3 su visuomene sritis \xe2\x80\x93 komunikacija krizi\xc5\xb3 metu. Pagrindinis krizi\xc5\xb3 komunikacijos principas - i\xc5\xa1ankstinis pasiruo\xc5\xa1imas.\n_START_SECTION_\nLietuvoje\n_START_PARAGRAPH_\nVienas pirm\xc5\xb3j\xc5\xb3 ry\xc5\xa1i\xc5\xb3 su visuomene projekt\xc5\xb3 pasaulyje \xe2\x80\x93 lietuvi\xc5\xb3 i\xc5\xa1eivi\xc5\xb3 JAV pasamdyto Edvardo Bern\xc4\x97 (angl. Edward Bernays) vykdyta kampanija, kuria buvo siekiama paskatinti JAV vyriausyb\xc4\x99 pripa\xc5\xbeinti 1918 m. atkurt\xc4\x85 nepriklausom\xc4\x85 Lietuvos Respublik\xc4\x85._NEWLINE_Vieni pirm\xc5\xb3j\xc5\xb3 ry\xc5\xa1i\xc5\xb3 su visuomene projekt\xc5\xb3 atk\xc5\xabrus Lietuvos nepriklausomyb\xc4\x99 \xe2\x80\x93 lito valiutos \xc4\xafvedimo kampanija, Lietuvos pramoninink\xc5\xb3 konfederacijos remiama programa \xe2\x80\x9eRinkis prek\xc4\x99 lietuvi\xc5\xa1k\xc4\x85!\xe2\x80\x9c Viena s\xc4\x97kmingiausi\xc5\xb3 ry\xc5\xa1i\xc5\xb3 su visuomene veiksm\xc5\xb3 pavyzd\xc5\xbei\xc5\xb3 \xe2\x80\x93 Rolando Pakso rinkim\xc5\xb3 \xc4\xaf LR Prezidento post\xc4\x85 kampanija. Politin\xc4\x97 komunikacija i\xc5\xa1lieka viena aktyviausi\xc5\xb3 ry\xc5\xa1i\xc5\xb3 su visuomene sri\xc4\x8di\xc5\xb3 .'